BOSNA I HERCEGOVINA
FEDERACIJA BOSNE I HERCEGOVINE
HERCEGOVAČKO NERETVANSKA ŽUPANIJA/KANTON
OPĆINSKI SUD U MOSTARU 
Broj predmeta: 58 0 K 257949 22 K 
Mostar, 28.03.2023. godine

P R E S U D A

U IME FEDERACIJE BOSNE I HERCEGOVINE

Općinski sud u Mostaru, po sucu D.M. uz sudjelovanje A.V. kao zapisničara, u kaznenom predmetu protiv optuženika M.T., a zbog kaznenog djela Teška kaznena djela protiv sigurnosti javnog prometa iz članka 336. stavka 3. u svezi sa kaznenim djelom Ugrožavanje javnog prometa iz članka 332. stavka 3. u svezi sa stavkom 1. Kaznenog zakona Federacije Bosne i Hercegovine, po optužnici Županijskog tužiteljstva iz Mostara broj: T07 0 KT 0029494 21 od 08.03.2022. godine, na glavnim raspravama održanim dana 14.02.2023. godine i na glavnoj raspravi održanoj dana 08.03.2023. godine u prisutnosti županijskog tužitelja iz Mostara K.M., optuženika M.T.,

p r e s u d i o   j e

i 13.03.2023. godine, u nazočnosti županijskog tužitelja K.M. i optuženika M.T., javno objavio:

	OPTUŽENI: M.T., sin S. i majke D. r. H., rođen 06.12.1956.godine u Mostaru, nastanjen u Mostaru, državljanin BiH, po nacionalnosti Bošnjak, po zanimanju penzioner, pismen, VKV metaloglodač, oženjen, otac troje punoljetne djece, vojsku služio 1975.godine Travnik i Bijeli Manastir, ima čin kapetana, ne vodi se u vojnoj evidenciji, odlikovan, odlikovanje  „organizator otpora“, srednjeg imovinskog stanja, ranije neosuđivan, ne vodi se drugi kazneni postupak.


K R I V   J E 

Što je: 

	Dana 12.08.2021.godine oko 08,15 sati u Mostaru u ul. Maršala Tita, na Šehitlucima u blizini Vučijakovića džamije, iako svjestan da može ugroziti javni saobraćaj i dovesti u opasnost život i zdravlje  ljudi, ali olako držeći da se to neće desiti, suprotno odredbama člana 36 stav 3 Zakona o osnovama sigurnosti saobraćaja na putevima u Bosni i Hercegovini (Sl. glasnik br.6/06, 75/06, 44/07, 84/09,48/10, 18/13 i 8/17) kao vozač otvorio vrata na motornom vozilu “VW Passat”, dok je vozilo bilo parkirano, u stanju mirovanja, uz desnu ivicu kolovoza ,a da se prethodno nije uvjerio da to može uraditi bez opasnosti za druge učesnike u saobraćaju, pa je prednjim lijevim vratima vozila ostvario kontakt sa biciklistom B.Đ.,  koji se u tom trenutku kao učesnik u saobraćao kretao upravljajući biciklom marke „Felt“ saobraćajnom trakom u smjeru jug-sjever uz desnu ivicu kolovoza ulicom Maršala Tita , posljedicom kojeg udara je Đ.B. pao na kolovoz i pri tome zadobio teške tjelesne povrede u vidu prijeloma lijeve podlaktice,

	Dakle, kao učesnik u saobraćaju na putevima nije se pridržavao saobraćajnih propisa, te je time tako ugrozio javni saobraćaj da je doveo u opasnost život i zdravlje  ljudi, pa je zbog toga kod drugog prouzrokovao tešku tjelesnu povredu,

	Čime je počinio kazneno djelo Teška kaznena djela protiv sigurnosti javnog prometa iz člana  336. stav 3. u vezi sa kaznenim djelom Ugrožavanje javnog prometa iz člana 332. stav 3. u vezi sa stavom 1. Kaznenog zakona Federacije Bosne i Hercegovine.

	Pa mu Sud na temelju istih zakonskih propisa i na temelju odredaba članaka 7., 42., 49. i 62.  Kaznenog Zakona Federacije Bosne i Hercegovine, izriče:

U V J E T N U  O S U D U

kojom se optuženiku utvrđuje kazna zatvora u trajanju od 6 (šest) mjeseci, a koja kazna se neće izvršiti ukoliko optuženi u roku od 1 (jedne) godine računajući od dana pravomoćnosti presude ne počini novo kazneno djelo.

Na temelju članka 212. stavak 3. Zakona o kaznenom postupku Federacije Bosne i Hercegovine oštećeni Đ.B. sa imovinsko-pravnim zahtjevom u cijelosti se upućuje na parnicu.

Temeljem članka 202. stavak 1. Zakona o kaznenom postupku Federacije Bosne i Hercegovine optuženik je obvezan na plaćanje troškova kaznenog postupka u iznosu od 480,00 KM (četiri stotine osamdeset konvertibilnih maraka) u roku od 30 (trideset) dana računajući od dana pravomoćnosti presude. 

Temeljem članka 199. stavak 2. točka g) u svezi sa stavkom 3. Zakona o kaznenom postupku Federacije Bosne i Hercegovine optuženik je obvezan na plaćanje troškova sudskog paušala u iznosu od 50,00 KM (pedeset konvertibilnih maraka) u roku od 30 (trideset) dana od dana pravomoćnosti presude.

O b r a z l o ž e nj e

	Županijsko tužiteljstvo iz Mostara je svojom optužnicom broj: T07 0 KT 0029494 21 od 08.03.2022. godine, optužilo M.T. da je počinio kazneno djelo Teška kaznena djela protiv sigurnosti javnog prometa iz članka 336. stavka 3. u svezi sa kaznenim djelom Ugrožavanje javnog prometa iz članka 332. stavka 3. u svezi sa stavkom 1. Kaznenog zakona Federacije Bosne i Hercegovine izvršeno u vrijeme na način i mjestu kakvo je pobliže opisano u izreci ove Presude.

Sudac za prethodno saslušanje ovog suda je dana 09.03.2022. godine potvrdio optužnicu Županijskog tužiteljstva iz Mostara broj: T07 0 KT 0029494 21 od 08.03.2022. godine, te istu dostavio strankama.

Na ročištu za izjašnjenje o krivnji pred sucem za prethodno saslušanje održanom 28.03.2022. godine, optuženik M.T. izjasnio se da ne prihvaća krivnju po naprijed navedenoj optužnici.

	Tijekom glavne rasprava stranke su izvele sljedeće dokaze:
	Dokazi tužiteljstva: Županijsko tužiteljstvo je na glavnoj raspravi saslušalo svjedoke Đ.B., M.L. i E.K., vještake medicinske struke dr. D.K. i vještaka prometne struke S.T. Od materijalnih dokaza: Zapisnik o očevidu od 16.08.2021. godine, fotodokumentaciju PU Mostar od 16.08.2021. godine, prometno tehničko vještačenje po vještaku S.T. od 28.12.2021. godine, medicinsko vještvo dr. D.K. od 16.12.2021. godine, prijava o ozljedi  dr. Safet Mujić Mostar, broj protokola 6726/21 od 12.08.2021. godine, naredbu za prometno tehničko vještačenje Županijskog tužiteljstva Mostar od 28.12.2021. godine, naredbu za medicinsko vještačenje Županijskog tužiteljstva HNŽ Mostar od 13.12.2021. godine, Rješenje o isplati troškova vještaku prometne struke u iznosu od 280,00 KM od 10.01.2022. godine, te troškovnik medicinskog vještaka dr. K.od 16.12.2021. godine.

	Optuženik je na glavnoj raspravi od materijalnih dokaza uložio u spis 8 kopija fotografija šireg izgleda mjesta prometne nezgode.

	Iz iskaza svjedoka Đ.B. datog na glavnoj raspravi od 14.02.2023. godine proizlazi da se isti kretao biciklom iz pravca jug sjever, ulicom Maršala Tita kod Vučijakovića džamije, da se kretao desnim rubom kolnika kako bi omogućio vozilima da ga zaobilaze sa lijeve strane da bi se u jednom momentu vrata parkirnog vozila naglo otvorila, da nije imao mogućnost reakcije, da je naletio na vrata koja su ga srušila na lijevu strane, te je pao na kolnik, posljedicom kojeg pada je slomio lijevu ruku. Svjedok kao oštećeni postavlja imovinsko pravni zahtjev.

	Iz iskaza svjedoka M.L. proizlazi da je on tog kritičnog dana stajao kod radnje gosp. M. da je gledao kako M. izlazi iz radnje, odlazi do svog auta koje je bilo parkirano, isto vratio za 2 parkirna mjesta nazad i da je otvorio vrata vozila kada je u tom momentu prolazio Đ. sa biciklom, te da je isti pao na kolnik. Svjedok dalje navodi da je prišao da pruži pomoć oštećeniku, ali mu je M. rekao da će mu on pomoći. Na poseban upit tužitelja svjedok odgovora da je bio udaljen svega oko 4,5 metra od mjesta događaja, da je sve dobro vidio i da je samo puka sreća da nije naišlo vozilo jer bi posljedice po oštećenog bile daleko složenije.

	Iz iskaza svjedoka E.K. proizlazi da ona nije bila očevidac predmetne prometne nezgode, da ne može ništa kazati po pitanju iste. 

	Iz zapisnika o očevidu PU Mostar od 16.08.2021. godine proizlazi da je isti urađen 4 dana nakon prometne nezgode (16.08.2021. godine), te da su u istom praktično uzete samo izjave od sudionika, jer tragova nije bilo nakon proteka vremena od 4 dana.

	Iz fotodokumentacije je vidljivo odnosno prikazano je šire mjesto prometne nezgode, a koja fotodokumentacija je također rađena nakon 4 dana.

	Iz prometno tehničkog vještva S.T. od 28.12.2021. godine proizlazi da se prometna nezgoda dogodila u ulici Maršala Tita u blizini Vučijakovića džamije, da je nakon provedene analize zaključio da je pad predmetnog bicikla na lijevu bočnu stranu prouzročen reakcijom vozača bicikla ulijevo na iznenadnu i neočekivanu opasnost sa njegove desne strane u vidu otvaranja prednjih lijevih vrata vozila VW Passat. Vještak u nalazu zaključuje da je vozač vozila VW Passat prije otvaranja vrata imao tehničku mogućnost uočavanja kretanja bicikla pomoću retrovizora, a time i obvezu da otvaranja vrata izvrši nakon što propusti nadolazeći bicikl, pa nepropisno otvaranje vrata povezuje sa uzrokom nastanka prometne nezgode. Dalje vještak zaključuje da eventualni kontakt bicikla sa navedenim vratima vozila nije relevantan za određivanje uzroka nastanka ove prometne nezgode. 

	Iz vještva medicinskog vještaka dr. K. od 16.12.2021. godine proizlazi da je oštećeni Đ.B. u prometnoj nezgodi zadobio prijelom lijeve podlaktice te da se radi o teškoj tjelesnoj ozljedi.

	Vještaci kako prometni tako i medicinski su na glavnoj raspravi ostali kod svog nalaza i detaljno pojasnili pojedine navode iz istih. 

	Iz prijave o ozljedi KB dr. Safet Mujić Mostar od 12.08.2021. godine proizlazi da je Đ.B. u prometnoj nezgodi zadobio tešku tjelesnu ozljedu.
	Naredbama županijskog tužiteljstva HNŽ od 28.12. i 13.12.2021. godine naloženo je prometno odnosno medicinsko vještačenje.

	Iz rješenja Županijskog tužiteljstva HNŽ od 10.01.2022. godine proizlazi da su troškovi izrade prometnog vještva u iznosu od 280,00 KM, a iz troškovnika vještačenja medicinskog vještaka od 16.12.2021. godine troškovi izrade istog su 200,00 KM. 

	Iz fotografija (8 komada) koje je u spis uložio optuženik prikazan je širi izgled mjesta prometne nezgode na kojem je vidljivo parkirano vozilo Pasat sa ostalim vozilima a na obilježenim parkirnim mjestima u ulici Maršala Tita u Mostaru.

	Tužiteljstvo je prema optužnici trebalo pokazati; da se dogodila prometna nezgoda dana 12.08.2021. godine oko 08:15 sati u Mostaru u ulici Maršala Tita u blizini Vučijakovića džamije, da je vozač – optuženik M.T. postupio suprotno članku 36. stavak 3. Zakona o sigurnosti prometa na cestama u BIH, da je isti otvorio vrata na vozilu Passat, dok je vozilo bilo u mirovanju, parkirano uz desni rub kolnika, da se nije uvjerio da to može uraditi bez opasnosti za druge sudionike u prometu, da je vratima ostvario kontakt sa biciklistom Đ.B. uslijed čega je Đ.B. pao na kolnik i zadobio prijelom lijeve podlaktice – tešku tjelesnu ozljedu. 

	Sud je prvo cijeneći činjenični opis u optužnici zaključio da isti sadrži opis kaznenog djela Teška kaznena djela protiv sigurnosti javnog prometa iz člana  336 stav 3 u vezi sa krivičnim djelom Ugrožavanje javnog prometa iz člana 332. stav 3. u vezi sa stavom 1. Krivičnog zakona Federacije Bosne i Hercegovine.

	Da se dogodila prometna nezgoda dana 12.08.2021. godine u 08:15 sati u Mostaru u ulici Maršala Tita u blizini Vučijakovića džamije u kojoj su sudjelovali optuženik M.T. sa vozilom VW Passat 
i Đ.B. upravljajući biciklom među strankama nije sporno.

	Da je optuženik postupio suprotno članku 36. stavak 3. Zakona o osnovama sigurnosti prometa na cestama u  BIH proizlazi iz sljedećeg; 
	Odredba članka 36. stavak 3. Zakona o osnovama sigurnosti prometa na cestama u  BIH glasi: „Zabranjeno je otvaranje vrata na motornom vozilu na kolniku kada je vozilo u kretanju ili mirovanju i u svim drugim slučajevima kada se može ugroziti sigurnost drugih sudionika u prometu“.

	Da je optuženik M.T. postupio suprotno odredbi članka 36. stavak 3. Zakona o osnovama sigurnosti prometa na cestama u  BIH, da je isti otvorio vrata na vozilu Passat dok je sa vozilom bio parkiran uz desni rub kolnika, da se nije uvjerio da to može uraditi bez opasnosti za druge sudionike u prometu, te je s vratima ostvario kontakt sa biciklistom Đ.B., nakon čega je isti pao na kolnik proizlazi iz iskaza svjedoka Đ.B., M.L., iskaza prometnog vještaka S.T., prometnog vještva istog.

	Naime, svjedok ujedno i oštećeni u ovoj prometnoj nezgodi Đ.B. navodi da je upravljao biciklom iz smjera jug sjever desnim kolničkim trakom tako da su ga vozila zaobilazila sa lijeve strane, te kad je došao do Vučijakovića džamije otvorila su se vrata od parkirnog vozila te je bez mogućnosti da reagira naletio na vrata, te se srušio na kolnik s lijeve strane. Ovaj iskaz potvrdio je i svjedok M.L., ujedno i očevidac ove prometne nezgode. Tako svjedok navodi da je taj kritični događaj promatrao ispred radnje M.T., te je vidio kada je optuženik izašao iz radnje, otišao do svog vozila, vratio za nazad za dva mjesta, te je naglo otvorio vrata u trenutku nailaska bicikliste Đ.B., koji zatim pada na kolnik. 

	Ova prethodna dva iskaza u glavnim dijelovima potvrđuje i prometni vještak S.T. iskazom na glavnoj raspravi te sačinjenim prometnim vještvom. Tako vještak navodi da je očevid prometne nezgode rađen nakon 4 dana (tragovi su se mogli izbrisati), pa se iz tih razloga tehničkim putem ne može utvrditi postojanje eventualnog kontakta s otvorenim vratima. Vještak je nakon provedene analize zaključio da je pad bicikliste na lijevu bočnu stranu prouzročen reakcijom bicikla ulijevo na iznenadnu i neočekivanu opasnost sa njegove desne strane u vidu otvaranja prednjih lijevih vrata vozila VW Passat. Vještak je pojasnio da je vozač Pasata imao tehničku mogućnost uočavanja bicikliste pomoću retrovizora, te da mu je bila obveza otvaranja vrata nakon što propusti biciklistu. Vještak je decidan da je eventualni kontakt bicikliste sa vratima Passata nije relevantan za određivanje uzroka nezgode iz razloga što je nastanak prometne nezgode prouzročen otvaranjem vrata kao iznenadne neočekivane prepreke za vozača bicikla. 

	Znači, dovodeći u neposrednu svezu iskaze svjedoka Đ.B., M.L., iskaza vještaka prometne struke S.T. te njegovog nalaza sud drži da se ovi dokazi međusobno potvrđuju odnosno nadopunjuju čineći logičnu povezanost, iz čega sud zaključuje da se prometna nezgoda dogodila onako kako je to u činjeničnom dijelu presude i opisano. Sud zaključuje da se optuženik M.T. u prometu kritične prilike ponašao suprotno članku 36. stavak 3. Zakona o osnovama sigurnosti prometa na cestama u  BIH.

	Da su posljedice po vozača bicikla Đ.B. nastale iz ove prometne nezgode u vidu prijeloma lijeve podlaktice proizlazi iz iskazu svjedoka Đ.B., potvrde o ozljedi, te iskaza i vještva medicinskog vještaka dr. D.K. Ovdje je za istaći da među strankama nije sporan nastanak ozljeda koje je zadobio Đ.B.

	Svjedok Đ.B. u iskazu je naveo da je prilikom pada u ovoj prometnoj nezgodi zadobio prijelom lijeve podlaktice te da i danas trpi posljedice u vidu stalnih bolova. Vještak u iskazu i nalazu navodi da je Đ.B. u predmetnoj prometnoj nezgodi zadobio prijelom lijeve podlaktice, te da se ista ozljeda kvalificira kao teška tjelesna ozljeda.

	Sud drži da je optuženik M.T. radnjom opisanoj u izreci presude postupao u nehatnom ponašanju. Naime, optuženik je odlučio suprotno članku 36. stavak 3. Zakona o osnovama sigurnosti prometa na cestama u  BIH, otvarajući vrata a ne gledajući da li će time ugroziti druge sudionike u prometu. Znači, optuženik je olako prišao radnji otvaranja vrata, ne pogledavši u retrovizor držeći da niko u prometu neće u tom trenutku naići pored vozila. Znači, optuženik je olako držao da će radnju otvaranja vrata obaviti bez ikakvih posljedica na ostale sudionike u prometu.

	Iz naprijed navedenog sud zaključuje da je optuženik M.T. radnjom koju je poduzeo u prometu dana 12.08.2021. godine, da je dokazano izvan svake razumne sumnje da je optuženik postupajući kako je činjenično opisano u izreci presude ostvario sva bitna obilježja kaznenog djela Teško kazneno djelo protiv sigurnosti javnog prometa iz članka 336. stavak 3. u svezi sa kaznenim djelom Ugrožavanje javnog prometa iz članka 332. stavak 3. u svezi sa stavkom 1. Kaznenog zakona Federacije Bosne i Hercegovine.

	Ocjena dokaza; Sud prihvaća iskaze svjedoka Đ.B. i M.L. iz razloga jer se radi o svjedoku oštećenom koji je sudjelovao u prometnoj nezgodi, odnosno svjedoku očevicu M.L. koji je promatrao nastanak predmetne prometne nezgode. Kazivanje oštećenika Đ.B. ujedno sudionika prometne nezgode u potpunosti je potvrdio M.L. kao očevidac. S obzirom da iskaze ovih svjedoka drugi izvedeni dokazi na glavnoj raspravi nisu demantirali, čak štaviše isti su potvrđeni iskazom vještaka prometne struke kao i njegovim nalazom. 

	Sud je prihvatio iskaz prometnog vještaka S.T. kao i pismeni nalaz – vještvo iz razloga što je isto po držanju suda sačinjeno stručno, a ima uporište i u iskazima svjedoka koje je sud u cijelosti prihvatio.

	Iskaz kao i nalaz vještaka medicinske struke dr. D.K. sud nije dovodio u pitanje iz razloga jer je isto utemeljeno na medicinskoj dokumentaciji odnosno prijavom o ozljedi KB dr. Safet Mujić od 12.08.2021. godine.

	Zapisnik o očevidu kao i fotodokumentaciju koja je sastavni dio zapisnika kao i fotodokumentaciju odnosno kao fotografije (8 komada), sud je prihvatio iz razloga što je u istim prikazan širi izgled lica mjesta prometne nezgode, a da bi se iste detaljno analizirale nije bilo potrebe iz razloga što je sva ta dokumentacija rađena sa vremenskim odmakom od 4 dana od nastanka prometne nezgode.

Za kazneno djelo Ugrožavanje javnog prometa iz članka 332. stavak 3. u svezi sa stavkom 1. Kaznenog zakona Federacije Bosne i Hercegovine propisana je kazna zatvora od 6 mjeseci do 5 godina.

Odlučujući o kazni, a cijeneći okolnosti koje su od utjecaja na odmjeravanja iste sud se opredijelio za izricanje uvjetne osude sa utvrđenom kaznom zatvora u trajanju od 6 mjeseci i rokom kušnje od 1 godine, primjenjujući odredbe članka 7., 42, 49. i 62. KZ F BIH. 

Prilikom izricanja kazneno pravne sankcije sud je uzeo u obzir sve olakotne i otegotne okolnosti koje su se našle na strani optuženika pa je mišljenja da je uvjetna osuda kojom se utvrđuje kazna zatvora u trajanju od 6 (šest) mjeseci a koja se neće izvršiti ukoliko optuženik u roku od 1 (jedne) godine od pravomoćnosti presude računajući od pravomoćnosti presude ne učini novo kazneno djelo, primjereno osobnosti optuženika, stupnju kaznene odgovornosti, težini izvršenog kaznenog djela, kao i uvjetima pod kojim je djelo počinio.

	Prilikom odmjeravanja vrste i visine kaznene sankcije za optuženika sud je istom od olakotnih okolnosti cijenio da se radi o obiteljskom čovjeku.

Otegotnih okolnosti sud kod optuženika nije našao.

Svrha kažnjavanja prema držanju ovog suda postignuta je izricanjem uvjetne osude sa utvrđenom kaznom zatvora u trajanju od 6 mjeseci i rokom kušnje od godinu dana, pri čemu je do izražaja došla negativna ocjena djela.

Sud je cijeneći stupanj kaznene odgovornosti i jačine ugrožavanja i povrede zaštićenog dobra, okolnosti pod kojima je djelo počinio, osobne prilike optuženika, njegovo ponašanja nakon počinjenog kaznenog djela, izrekao kaznu kao u izreci presude, držeći sa jedne strane kako izrečena kazna je srazmjerna težini djela, a istovremeno i dovoljna da se postigne svrha kažnjavanja iz čl.7., 42, 49 i 62. KZ F BIH, a sa druge strane kako je izrečena kazna neophodno potrebna kako bi se ta svrha postigla, jer se sa manjom kaznom od izrečene ta svrha ne bi postigla. Sud dalje drži da se izricanje uvjetne osude, kako je naprijed navedeno izražava društvena osuda kaznenog djela, da se istom na optuženika utječe da ubuduće ne čini kaznena djela i da se potakne njegov preodgoj, da se utječe na ostale da ne čine ovakva kaznena djela, i da se utječe na svijest građana o pogibeljnosti kaznenih djela i o pravednosti kažnjavanja počinitelja. Slijedom prednjeg sud drži da je izricanje uvjetne osude postignuta svrha kažnjavanja iz čl.42. KZ F BIH.

Na temelju članka 212. stavak 3. Zakona o kaznenom postupku Federacije Bosne i Hercegovine oštećeni Đ.B. sa imovinsko-pravnim zahtjevom u cijelosti se upućuje na parnicu. Naime, oštećenik Đ.B. je na glavnoj raspravi održanoj 14.02.2023. godine postavio imovinsko pravni zahtjev prema optuženiku, ali se nije mogao opredijeliti za konkretan iznos, što će naknadno učiniti kad prikupi medicinsku dokumentaciju, te je sud radi ekonomičnosti i efikasnosti postupka oštećenika sa zahtjevom uputio na parnicu.
Temeljem članka 202. stavak 1. Zakona o kaznenom postupku Federacije Bosne i Hercegovine optuženik je obvezan na plaćanje troškova kaznenog postupka u iznosu od 480,00 KM (četiri stotine osamdeset konvertibilnih maraka), a koji se sastoje iz troškova prometnog vještva u iznosu od 280,00 KM i troškova medicinskog vještva u iznosu od 200,00 KM, u roku od 30 (trideset) dana računajući od dana pravomoćnosti presude. 

Temeljem članka 199. stavak 2. točka g) u svezi sa stavkom 3. Zakona o kaznenom postupku Federacije Bosne i Hercegovine optuženik je obvezan na plaćanje troškova sudskog paušala u iznosu od 50,00 KM (pedeset konvertibilnih maraka) u roku od 30 (trideset) dana od dana pravomoćnosti presude. 



Zapisničar										 S U D A C

    A.V.										                   D.M.


UPUTA O PRAVNOM LIJEKU:
Protiv ove presude dopuštena je žalba
Županijskom sudu u Mostaru u roku od
15 dana od dostave iste. Žalba se podnosi
putem ovog suda u dovoljnom broju primjeraka. 

